Zagreb, 4. svibnja 2018.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **povodom neanonimne prijave mogućeg sukoba interesa podnesene protiv dužnosnika Damira Raića, zamjenika gradonačelnika Grada Metkovića,** na 9. sjednici održanoj 4. svibnja 2018.g., donosi sljedeću

**ODLUKU**

**Postupak za odlučivanje o sukobu interesa protiv dužnosnika Damira Raića, zamjenika gradonačelnika Grada Metkovića neće se pokrenuti, obzirom da iz prikupljenih podataka i dokumentacije ne proizlazi da je dužnosnik u obnašanju navedene dužnosti odlučio ili na koji drugi način utjecao na imenovanje majke svoje supruge članicom Nadzornog odbora trgovačkog društva Metković razvoj d.o.o., kojem je jedini osnivač Grad Metković, pa stoga u obnašanju dužnosti u odnosu na ovu situaciju dužnosnik nije počinio povredu odredbi ZSSI-a.**

Obrazloženje

U Povjerenstvu je dana 11. rujna 2017.g. zaprimljena neanonimna prijava mogućeg sukoba interesa protiv dužnosnika Damira Raića, zamjenika gradonačelnika Grada Metkovića pod brojem 711-U-5697-P-341/17-01-3 povodom kojeg se vodi predmet pod brojem: P-341/17.

U prijavi se u bitnome navodi da je dužnosnik Damir Raić izabran na dužnost zamjenika gradonačelnika Grada Metkovića na lokalnim izborima održanima u svibnju 2017.g. te da su vrlo brzo nakon stupanja na dužnost razriješeni funkcije članovi Nadzornog odbora trgovačkog društva Metković razvoj d.o.o. te je potom na funkciju članice Nadzornog odbora navedenog trgovačkog društva imenovana Višnje Doko, za koju se navodi da je majka dužnosnikova bračnog druga, iz čega se osnovano može smatrati da je dužnosnikov privatni interes, koji se očituje u imenovanu povezane osobe, utjecao na njegovu nepristranost u obavljanju javne dužnosti stavljen iznad javnog interesa odnosno imenovanja osobe potrebnih kvalifikacija. Nadalje se navodi da je dužnosnik dužan brinuti se za poslovanje trgovačkih društava u kojima udio u vlasništvu (temeljenom kapitalu) ima Grad Metković te da je ovlašten imenovati i predlagati direktore u istim trgovačkim društvima, dok prema Zakonu o trgovačkim društvima, nadzorni odbor trgovačkog društva nadzire poslovanje društva, može pregledavati poslovne knjige, dokumentaciju društva, blagajnu i vrijednosne papire, te bi imenovanjem majke svoje supruge dužnosnik imao još bolji i pregledniji uvid u način poslovanja trgovačkog društva, ali i određeni utjecaj na poslovanje. Predlaže se Povjerenstvu da pokrene postupak za odlučivanje o sukobu interesa i donese odluku sukladno ZSSI-u.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka, Povjerenstvo donosi pisanu odluku. Stavkom 4. propisano je da se podnositelju prijave jamči zaštita anonimnosti.

Člankom 3. stavkom 1. podstavkom 43. ZSSI-a propisano je da su gradonačelnici i njihovi zamjenici dužnosnici u smislu odredbi ZSSI-a, stoga je i dužnosnik Damir Raić povodom obnašanja dužnosti zamjenika gradonačelnika Grada Metkovića obvezan postupati sukladno odredbama ZSSI-a.

Uvidom u podatke sudskog registra Trgovačkog suda u Splitu, Stala služba u Dubrovniku, Povjerenstvo je utvrdilo da je pod matičnim brojem subjekta 060281467, OIB 80463643008, upisano trgovačko društvo Metković razvoj d.o.o., čiji je jedini osnivač Grad Metković. Uvidom u podatke aktivnog te povijesnog izvatka utvrđeno je da Višnja Doko nikada nije bila upisana kao članica Nadzornog odbora istog trgovačkog društva.

 Dužnosnik je u izvješću o imovinskom stanju naveo podatke o svom bračnom drugu. Na zahtjev Povjerenstva, Ured državne uprave u Dubrovačko-neretvanskoj županiji, **Služba za opću upravu i društvene djelatnosti, Ispostava u Metkoviću, Matični ured Metković, dopisom klasa: 223-02/17-08/854, urbroj: 2117-06-10-01-17-2 od 22. rujna 2018.g. dostavio je izvadak iz matice rođenih za dužnosnikova bračnog druga uvidom u koji je utvrđeno da je Višnja Doko njezina majka.**

Nadalje, na zahtjev Povjerenstva trgovačko društvo Metković razvoj d.o.o. dopisom Broj: 96-2/2017. od 19. listopada 2017.g. očitovalo se je **Višnja Doko obavljala funkciju članice Nadzornog odbora navedenog trgovačkog društva u razdoblju od 3. srpnja 2017.g. do 3. listopada 2017.g. te da ju je imenovao dužnosnik Dalibor Milan, gradonačelnik Grada Metkovića. Navodi se da navedenoj za vrijeme trajanja mandata članice Nadzornog odbora nije isplaćena nikakva naknada. Očitovanju prileži Odluka o razrješenju i imenovanju članova Nadzornog odbora Metković razvoj d.o.o. za projektiranje, građenje i razvoj od 3. srpnja 2017.g. kojom se pod točkom 2. Višnja Doko imenuje članicom Nadzornog odbora te Odluka o razrješenju i imenovanju članova Nadzornog odbora Metković razvoj d.o.o. za projektiranje, građenje i razvoj od 3. listopada 2017.g. kojom se pod točkom 1. Višnja Doko razrješuje funkcije članice Nadzornog odbora. Obje navedene odluke donio je dužnosnik Dalibor Milan, gradonačelnik Grada Metkovića.**

**Člankom 4. stavkom 5. ZSSI-a propisano je da su s dužnosnikom povezana osoba** bračni ili izvanbračni drug dužnosnika, njegovi srodnici po krvi u uspravnoj lozi, braća i sestre dužnosnika, posvojitelj, odnosno posvojenik dužnosnika te ostale osobe koje se prema drugim osnovama i okolnostima opravdano mogu smatrati interesno povezanima s dužnosnikom.

Člankom 7. ZSSI-a koji propisuje zabranjena djelovanja dužnosnika dužnosnicima je zabranjeno podstavkom c) zlouporabiti posebna prava dužnosnika koja proizlaze ili su potrebna za obavljanje dužnosti.

Iz zaprimljene dokumentacije proizlazi da dužnosnik Damir Raić nije donio odluku kojom se majka svoje supruge imenuje članicom **Nadzornog odbora, već je odluku o njezinu imenovanju donio dužnosnik Dalibor Milan, gradonačelnik Grada Metkovića manje od mjesec dana nakon stupanja na istu dužnost da bi ju potom tri mjeseca od dana imenovanja razriješio navedene funkcije. Nadalje, Višnja Doko nikada nije upisana u sudski registar kao članica Nadzornog odbora, dok iz zaprimljenog očitovanja proizlazi kako nije primila naknadu za obavljanje iste funkcije pa tako proizlazi kako niti od činjenice imenovanja nije ostvarila osobnu korist.**

Obzirom na navedeno, nije utvrđeno da je dužnosnik Damir Raić koristio obnašanje dužnosti zamjenika gradonačelnika Grada Metkovića kako bi se majka njegove supruge imenovala u Nadzorni odbor trgovačkog društva Metković razvoj d.o.o., slijedom čega nisu utvrđene okolnosti koje bi upućivale na zabranjeno djelovanje dužnosnika iz članka 7. stavka 1. podstavka c) ZSSI-a te se postupak protiv dužnosnika povodom navoda iz neanonimne prijave neće pokrenuti.

 Slijedom svega navedenog, Povjerenstvo je donijelo odluku kao što je to navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

**Dostaviti:**

1. Dužnosnik Damir Raić, elektronička dostava
2. Podnositelj prijave
3. Objava na internetskim stranica Povjerenstva
4. Pismohrana